 NA DANIEL OGETTA JUMLA ya maafisa 32 wa Polisi wa Utawala (APs) walifanya harusi ya pamoja chini ya ufadhili wa Afisi ya Mke wa Naibu Rais (OSDP). Harusi hiyo ilifanywa Jumamosi katika Chuo cha Mafunzo ya Polisi wa Utawala (APTS) eneo la Embakasi, Nairobi. OSDP ilisimamia na kufadhili maandalizi ya harusi hiyo ya maafisa hao wa usalama ambayo hufanywa kila mwaka chini ya kauli mbiu ya wakfu wa Pasta Dorcas Rigathi ya ‘Ukasisi na Uhubiri na Utunzaji wa Maadili ya Familia’. Bi Rigathi alisema alibuni maoni ya kudhamini harusi ya maafisa wa polisi ili waweze kuhalalisha ndoa zao. “Kwa njia hiyo wake wa maafisa wa polisi wanaweza kuwa salama endapo kwa bahati mbaya waume wao wataaga dunia,” akasema. Kulingana na afisa mmoja katika OSDP, harusi hiyo ilidhaminiwa na afisi hiyo kwa kima cha asilimia 80. Maafisa hao walighiramia mavazi, pete na mahitaji mengine madogo ya sherehe hiyo. “Familia ni asasi muhimu zaidi. Nawahimiza kutopoteza imani na familia zenu. Ndoa hufaulu na ni kitu kizuri,” Bi Rigathi akasema. Akaongeza: “Nafahamu kwamba maafisa wengi hukabiliwa na changamoto nyingi kutokana na aina ya kazi wanayofanya. Nyakati nyingine kazi ya maafisa hawa huwa ngumu na hatari ndiposa wanahitaji familia thabiti.” Bi Rigathi alisema wakfu wake utaendelea kuandaa harusi kwa maafisa wa usalama wanaohitaji. Askofu Simon Mwangi ambaye ni mkurugenzi wa wakfu wa Ukasisi, Uhubiri na Maadili ya Kifamilia katika Afisi ya Bi Rigathi alisema mnamo Juni wakati mipango ya harusi hiyo ya pamoja ilianza, wanandoa 87 walikuwa wamejisajili. Lakini kutokana na sababu mbalimbali baadhi yao walijiondoa. “Tulikuwa na wanandoa 87 waliojisajili. Waliwasilisha maombi kwa msajili wa ndoa ili waidhinishwe kushiriki katika hafla hii,” Askofu Mwangi alieleza. “Lakini wengi wao hawakuweza kuvuka hatua hiyo, kimsingi, kwa sababu wazazi wa wake waliitisha mahari. Na kwa sababu wengi wao hawakuwa wamekutana na wakwe zao kulipa mahari, hawakufika hatua hii. Lakini ni furaha yetu kwamba wanandoa 32 wameweza kufikia hatua hii. Hili ni kundi letu la kwanza,” akaongeza. Mipango ya harusi hiyo ya pamoja ilipoanza, OSDP ilitoa ushauri wa ndoa kwa maafisa 200 wa polisi. Ni baada ya hapo, Askofu Mwangi alisema, ambapo OSDP ilianzisha kampeni ya kusajilia maafisa kwa hiari. “Usajili huo ulikuwa wazi kwa maafisa wote za usalama. Kufikia mwaka ujao, tunataraji kusimamia harusi ya mamia ya maafisa wa polisi kwa sababu wengi wao wameshuhudia ufanisi wa hafla ya leo. Baadhi yao wameanza kujisajili na ninatumai kuwa idadi ya wanaojisajili itaongeza kadri muda unavyosonga,” Askofu Mwangi akasema. Afisa Eric Muturi na mkewe Alice Wairimu, ambao wameishi pamoja kwa miaka mitano ni miongoni mwa wanandoa ambao walihalalisha ndoa Jumamosi. Walikutana kupitia mtandao wa kijamii wa Facebook mnamo Aprili 2018. Walikutana ana kwa ana baadaye Novemba 2018. Kisha walianza kuchumbiana kupitia mitandaoni. Uhusiano wao uliendelea kuimarika hadi wakaanza kuishi pamoja mnamo 2019. Mabwana Harusi walivalia sare zao rasmi za kikazi na Bi Harusi ambao ni maafisa wa polisi lakini waume zao sio polisi, walipewa ruhusa ya kuvalia mavazi ya harusi. Kasisi aliyesimamia harusi hiyo Cleopha Mophat akawauliza mabwana harusi hivi: “Unakubali kuchukua mwanamke huyu kuwa mke wako halali.” Na wakajibu hivi kwa pamoja: “Ndio ninakubali”. Kasisi Mophat aliuliza swali sawa na hilo kwa Mabibi Harusi, na wakatoa majibu sawa na ya waume wao. Na hapo ndipo wakatambuliwa kama wake na waume rasmi na kihalali kwa mujibu wa sheria. Bi Rigathi alikamilisha hafla hiyo ya kipekee kwa maombi. Baadaye wanandoa wakarushiana mabusu. Umati ulishangilia, maombi yakafanywa na wanandoa hao wakaondoka na kuanza maisha kama watu waliooana kisheria. TAFSIRI: CHARLES WASONGA You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  